Iktatószám: T/58-6/2019

**Jegyzőkönyv**

**Készült**: A Térségfejlesztési Bizottság, a Jogi és Ügyrendi Bizottság, a Pénzügyi Bizottság és a Nemzetiségi Bizottság 2019. augusztus 29-i, a Megyeháza Deák Ferenc termében tartott együttes üléséről.

**Jelen vannak**: a mellékelt jelenléti ívek szerint

**Dr. Fekete Zoltán**: Köszönti az ülésen megjelenteket és megállapítja, hogy a Jogi és Ügyrendi Bizottság a jelen lévő 5 fővel határozatképes. Megkérdezi a bizottság tagjait, hogy van –e valakinek kérése, észrevétele a meghívóban kiküldött napirenddel kapcsolatban. Mivel ilyen nem merül fel, szavazásra teszi fel az előzetesen előterjesztett napirendet.

**22/2019. (VIII.29.) JÜB számú határozat:**

A Zala Megyei Közgyűlés Jogi és Ügyrendi Bizottsága a napirendet 4 igen szavazattal egyhangúlag elfogadta.

**Dr. Fekete Zoltán:** A Térségfejlesztési Bizottság alelnökeként Fodor Márk bizottsági elnök távolléte miatt megállapítja, hogy a bizottság a jelenlévő 7 fővel határozatképes. Kérdezi, hogy a napirenddel kapcsolatban van-e valakinek észrevétele, kiegészítése.

Mivel ilyen nem merül fel, a bizottság az alábbi határozatot hozza:

**26/2019. (VIII.29.) TB számú határozat:**

A Zala Megyei Közgyűlés Térségfejlesztési Bizottsága a napirendet 7 igen szavazattal egyhangúlag elfogadta.

**Zakó László**: Köszönti a bizottságok megjelent tagjait és megállapítja, hogy a Pénzügyi Bizottság Góra Balázs hiányzása mellett a jelen lévő 4 taggal határozatképes. Kérdezi, hogy a bizottság tagjai közül van-e valakinek kérdése, kiegészítése az előterjesztett napirendet illetően.

Mivel kérdés nem merül fel, a bizottság a következő határozatot hozza:

**23/2019. (VIII.29.) PB számú határozat:**

A Zala Megyei Közgyűlés Pénzügyi Bizottsága a napirendet 4 igen szavazattal egyhangúlag elfogadta.

**Vajda László:** Megállapítja, hogy a Nemzetiségi Bizottság a jelen lévő 4 fővel határozatképes és szavazásra bocsátja az előzetesen előterjesztett napirendet.

**13/2019. (VIII.29.) NB számú határozat:**

A Zala Megyei Közgyűlés Nemzetiségi Bizottsága a napirendet 4 igen szavazattal egyhangúlag elfogadta.

*Megérkezett az ülésre Horváth Zoltán, a Jogi és Ügyrendi Bizottság tagja.*

**Napirend tárgyalása:**

1. **A Zala Megyei Közgyűlés Szervezeti és Működési Szabályzatáról szóló rendelet elfogadása.**

**Dr. Fekete Zoltán:** Minden bizottsági tag megkapta és lehetősége volt áttekinteni az SZMSZ módosítására vonatkozó rendelet-tervezetet. Felkéri dr. Mester László főjegyzőt egy rövid összegzésre a leglényegesebb módosításokat illetően.

**dr. Mester László**: A Zala Megyei Kormányhivatal ellenőrzési tervében foglaltak szerint ellenőrizte a Zala Megyei Közgyűlés Szervezeti és Működési Szabályzatát, amelyben változtatásokat javasolt az elmúlt időszakban bekövetkezett változások miatt. Július 3-án kelt levelükben pedig kérték a közgyűlést, hogy 2019. augusztus 31-ig fogadja el a szükséges módosításokat és történjen meg azok átvezetése. Négy ponton kértek módosítást: a bevezető részben hivatkozzanak az Alaptörvényre; a zárt ülés tartására vonatkozóan pedig az Mötv szabályoz, így nem lehetséges a rendeleti szabályozás; a jegyzőkönyv továbbítás módjára vonatkozóan pedig az eddigi elektronikus úton való megküldés helyett a Nemzeti Jogszabálytár rendszerében való továbbítást kell bevezetni; továbbá új szakaszt kell beilleszteni az SZMSZ-be, amely rendelkezik arról, hogy ha két egymás utáni ülésen nem tudott döntést hozni a testület egy adott ügyben határozatképesség vagy határozathozatal hiánya miatt, akkor az elnök döntést hozhat ezekről, de a következő ülésen tájékoztatnia kell erről a közgyűlést. Ezen felül további pontosítások és módosítások is történtek az SZMSZ-ben, melyek közül az egyik legfontosabb, hogy az eddigi féléves munkaterv készítésről áttérünk az éves munkatervre.

Elmondja, hogy a Mötv. szerint az új közgyűlés alakuló ülésén vagy az azt követő első ülésen felül kell vizsgálni a testület SZMSZ-ét és akkor is lesz lehetőség további módosításokat végrehajtani benne.

**Dr. Fekete Zoltán**: Van-e valakinek kérdése az elhangzottakkal kapcsolatban?

**Boronyák József**: Kérdezi, hogy miért kell áttérni az éves munkatervre, amikor a féléves terv is elég nagy átfutású volt és ugyan ők sok javaslatot adtak be, azokat mindig elhalasztották a következő időszakra vagy elutasították.

**dr. Mester László**: Az Mötv. a testületre bízza, hogy milyen időtávú munkaterv alapján dolgozik. Elnök úr az éves változatra tett javaslatot.

**Boronyák József**: Vagyis kérdezzük erről őt…

**Dr. Fekete Zoltán**: Véleménye szerint a tervezhetőség szempontjából fontos az éves munkatervre való áttérés.

**Pácsonyi Imre**: Részben azt mondta volna el ő is, amit dr. Fekete Zoltán, de hangsúlyozni szeretné, hogy azokat a témákat, amelyeket felvetettek, ha nem is azonnal, de a következő félév során teljesítették eddig is. Megjegyzi azonban, hogy túl sok ötlet nem érkezett a megtárgyalandó témákat illetően, mindig erőfeszítéseket kellett tenniük, hogy tartalommal töltsék meg az üléseket. Az éves munkaterv bevezetése esetén is figyelembe tudnák venni az időközben felmerült téma javaslatokat.

**Zakó László**: Ezt a témát miért nem bízzuk a következő közgyűlésre? Egy év alatt sok minden történhet, akár égszakadás - földindulás is, és akkor nem tudunk majd tenni semmit. Úgy érzi, egyfajta beismerése ez a megye funkciója kiüresedésének. Bejelenti, hogy a Jobbik nem fogja megszavazni ezt a rendelet-tervezetet. Véleménye szerint tiszteletben tarthatnák annyira a következő testületet, hogy rájuk hagyják ezt a feladatot. Nincs értelme ennek.

**Dr. Fekete Zoltán**: Nyitott kapukat dönget bizottsági elnök úr, de átsiklott azon a szövegrészen, hogy bármelyik napirendi pontnál felmerülhet bizottsági javaslat, amelyet meg kell tárgyalnia a testületnek. Bármelyik képviselő javasolhatja a bizottság elnökének a bizottság hatáskörébe tartozó ügy megtárgyalását, amelyet a legközelebbi ülésen elő kell terjeszteni.

**Zakó László**: A tanácsnok beszámoltatása nincs elővezetve az SZMSZ-ben, ezért ezt módosító javaslatként kezdeményezi. Elnök úr minden alkalommal beszámol az általa végzettekről, de van egy tanácsnok, akinek megválasztásakor ugyan ígéretet tettek arra, hogy évente beszámol a tevékenységéről, de ez nem történt meg.

**Dr. Fekete Zoltán**: Az eredeti javaslatot teszi fel szavazásra. Kérdezi a főjegyzőt, hogy van-e esetleg lehetőség a módosítási javaslatok befogadására.

**dr. Mester László**: Csak írásbeli módosító javaslatról való szavazásra van lehetőség a rendelet-tervezetnél. Megemlíti, hogy az alakuló ülés utáni első ülésen az új testületnek mindenképpen felül kell vizsgálnia SZMSZ-ét, így akkor is lehetőség lesz módosításokra.

**Dr. Fekete Zoltán**: A Jogi és Ügyrendi Bizottság tagjai részére szavazásra teszi fel az eredeti javaslatot.

**23/2019. (VIII.29.) JÜB számú határozat:**

A Zala Megyei Közgyűlés Jogi és Ügyrendi Bizottsága 3 igen, 1 nem szavazattal és 1 tartózkodás mellett elfogadta a Zala Megyei Közgyűlés Szervezeti és Működési Szabályzatáról szóló rendelet-tervezetet és javasolta közgyűlés elé terjesztését.

**Dr. Fekete Zoltán**: A Térségfejlesztési Bizottság tagjai számára is szavazásra bocsátja az előterjesztésben foglaltakat.

**27/2019. (VIII.29.) TB számú határozat:**

A Zala Megyei Közgyűlés Térségfejlesztési Bizottsága 5 igen szavazattal és 2 nem szavazattal elfogadta a Zala Megyei Közgyűlés Szervezeti és Működési Szabályzatáról szóló rendelet-tervezetet és javasolta közgyűlés elé terjesztését.

**Vajda László**: Megkérdezi a Nemzetiségi Bizottság tagjait van-e észrevételük az elhangzottakkal, illetve az előterjesztésben foglaltakkal kapcsolatban.

Mivel nincs észrevétel, szavazásra teszi fel az eredeti javaslatot.

**14/2019. (VIII.29.) NB számú határozat:**

A Zala Megyei Közgyűlés Nemzetiségi Bizottsága 4 igen szavazattal egyhangúlag elfogadta a Zala Megyei Közgyűlés Szervezeti és Működési Szabályzatáról szóló rendelet-tervezetet és javasolta közgyűlés elé terjesztését.

**Zakó László**: Szavazásra teszi fel az előterjesztésben foglaltakat a Pénzügyi Bizottság tagjai számára.

**24/2019. (VIII.29.) PB számú határozat:**

A Zala Megyei Közgyűlés Pénzügyi Bizottsága 3 igen és 1 nem szavazattal elfogadta a Zala Megyei Közgyűlés Szervezeti és Működési Szabályzatáról szóló rendelet-tervezetet és javasolta közgyűlés elé terjesztését.

1. **Rendelet-tervezet a Zala Megyei Önkormányzat 2019. évi költségvetésének módosítására.**

**Dr. Fekete Zoltán:** Felkéri Hellerné Vizsy Ritát, hogy röviden foglalja össze aez előterjesztésben foglaltakat.

**Hellerné Vizsy Rita**: Elmondja, hogy a költségvetés főösszege 60.759 ezer Ft-tal emelkedik. Ez több pályázati bevételt is tartalmaz. Az önkormányzati választásokkal kapcsolatban megjelent a pénzügyi rendelet, mely alapján tervezésre került a várható bevétel, illetve a rendeletben szereplő normatívák szerinti kiadások. Ezen kívül többletkiadással nem járó előirányzat átcsoportosításokra került sor. A módosítások után a költségvetés főösszege 817.668 e Ft-ra változik.

**Dr. Fekete Zoltán**: Kérdezi, hogy van-e valakinek kérdése vagy észrevétele az elhangzottakkal kapcsolatban.

*Megérkezett az ülésre Strázsai Zoltán, a Térségfejlesztési Bizottság tagja.*

**Zakó László**: Közel 12,5 millió forintos kiadási tételre emlékszik a választással kapcsolatban. Mi áll e mögött?

**dr. Mester László**: Az összeg kb. 80%-a a helyi választási iroda vezetők tiszteletdíja, ezen felül tartalmazza 8 fő TVI tag és 1 fő TVI vezető tiszteletdíját és a felmerülő dologi kiadásokat.

**Dr. Fekete Zoltán**: Ha nincs további kérdés, akkor a szavazásra kéri a Jogi és Ügyrendi Bizottság tagjait az előterjesztésben foglaltakról.

**24/2019. (VIII.29.) JÜB számú határozat:**

A Zala Megyei Közgyűlés Jogi és Ügyrendi Bizottsága 5 igen szavazattal egyhangúlag elfogadta a Zala Megyei Önkormányzat 2019. évi költségvetésének módosításáról szóló rendelet-tervezetet.

**Dr. Fekete Zoltán**: Szavazásra kéri a Térségfejlesztési Bizottság tagjait is a témáról.

**28/2019. (VIII.29.) TB számú határozat:**

A Zala Megyei Közgyűlés Térségfejlesztési Bizottsága 8 igen szavazattal egyhangúlag elfogadta a Zala Megyei Önkormányzat 2019. évi költségvetésének módosításáról szóló rendelet-tervezetet.

**Zakó László**: Szavazásra bocsátja a rendelet-tervezetet a Pénzügyi Bizottság tagjai részére.

**25/2019. (VIII.29.) PB számú határozat:**

A Zala Megyei Közgyűlés Pénzügyi Bizottsága 4 igen szavazattal egyhangúlag elfogadta a Zala Megyei Önkormányzat 2019. évi költségvetésének módosításáról szóló rendelet-tervezetet.

**Vajda László**: Szavazásra kéri a Nemzetiségi Bizottság tagjait a rendelet-tervezetről.

**15/2019. (VIII.29.) NB számú határozat:**

A Zala Megyei Közgyűlés Nemzetiségi Bizottsága 4 igen szavazattal egyhangúlag elfogadta a Zala Megyei Önkormányzat 2019. évi költségvetésének módosításáról szóló rendelet-tervezetet.

**Dr. Fekete Zoltán:** Megköszöni a részvételt és az együttes ülést bezárja. A Jogi és Ügyrendi Bizottság az együttes ülést követően önállóan folytatja a munkát.

K.m.e.

Dr. Fekete Zoltán Zakó László

a Jogi és Ügyrendi Bizottság elnöke a Pénzügyi Bizottság elnöke

Nagy Kálmán Vajda László

a Térségfejlesztési Bizottság tagja a Nemzetiségi Bizottság elnöke